জাতীয় মুক্তির আকাক্সক্ষাতেই যুদ্ধ হয়েছিল, কিন্তু আঞ্চলিক শোষণের অবসানের পরে শ্রেণী শোষণের অবসান যে মানুষ চাইবে সেটা তো ছিল খুবই স্বাভাবিক। জনমুক্তির এই স্বপ্নের কথা তাজউদ্দীন জানতেন, যে জন্য ঐ যুদ্ধসময়ে তার প্রথম ভাষণেই যুদ্ধটিকে গণযুদ্ধ বলে অভিহিত করেছিলেন। সমাজতান্ত্রিক ব্যবস্থা ছাড়া যে শোষণমুক্তি সম্ভব নয়, এ বিষয়ে তার অস্পষ্টতা ছিল না। স্বাধীনতার পরে ঢাকার সচিবালয় প্রাঙ্গণে সরকারি কর্মচারীদেরকে উদ্দেশ্য করে প্রদত্ত তার বক্তৃতায় এই দৃষ্টিভঙ্গি প্রতিফলিত হয়েছে। তার বক্তব্যের মধ্যে এই কথাটা ছিল যে, “শহীদের রক্তে উর্বর মাটিতে উৎপন্ন ফসল ভোগ করবে চাষি, শ্রমিক ও সাধারণ মানুষ। কোনো শোষক, জালেম ও সাম্রাজ্যবাদী শক্তি বাংলাদেশকে শোষণ করতে পারবে না।” সরকারি কর্মচারীদের ভূমিকা সম্পর্কে তার যে কথাটি বলার ছিল তা হলো, তারা যেন এই সত্যটাকে ভুলে না যান যে, বিপ্লব সম্পূর্ণ করার জন্য প্রয়োজন হবে ‘সাম্যাবাদী অর্থনীতি, গণতন্ত্র ও ধর্মনিরপেক্ষ সমাজ কায়েম করা।’৩০ প্রথম দিকে ওই তিন লক্ষ্যের বাস্তবায়নই ছিল রাষ্ট্রের ঘোষিত লক্ষ্য। স্বদেশ প্রত্যাবর্তনের পর রেসকোর্সে দেওয়া বক্তৃতাতে বঙ্গবন্ধুও গণতন্ত্র, সমাজতন্ত্র ও ধর্মনিরপেক্ষতার কথাই বলেছিলেন।৩১